钦定古今图书集成/理学汇编/文学典/第150卷 > 《王充论衡》 > 《对作篇》
## 钦定古今图书集成/理学汇编/文学典/第150卷 > 《王充论衡》 > 《对作篇》

上书奏记，陈列便宜，皆欲辅政。今作书者犹书奏记，
说发胸臆，文成手中，其实一也。夫上书谓之奏，奏记，
转易其名谓之“书。”建初孟年，中州颇歉，颍川、汝南民
流四散，圣主忧怀，诏书数至，《论衡》之人奏记郡守宜
禁奢侈，以备困乏。言不纳用，退题记草，名曰《备乏》。酒
糜五谷，生起盗贼，沉湎饮酒，盗贼不绝，奏记郡守禁
民酒，退题记草，名曰“禁酒。”由此言之，夫作书者，上书
奏记之文也。记谓之造作，上书奏记是作也。晋之《乘》
而楚之《梼杌》，鲁之《春秋》，人事各不同也。《易》之乾坤，《春
秋》之元，杨氏之元卜，气号不均也。由此言之，唐林之
奏，谷永之章，论衡政务，同一趋也。